8. ΑΝΑΓΚ. ΝΟΜΟΣ υπ’ αριθ. 248 της 12/17 Οκτ. 1936 Περί ιδρύσεως γενικού επιθεωρητού των ξένων και μειονοτικών σχολείων κλπ. Άρθρ.1.-(Κατηργήθη δια του άρθρ. 80 Α.Ν. 2180/1940). Άρθρ.2.-Εις ξένα σχολεία επιτρέπεται να γίνηται χρήσις μόνον διδακτικών βιβλίων εγκρινομένων υπό του εκπαιδευτικού συμβουλίου, καθ’ α Β.Δ/μα θέλει ορίσει. Η χρησιμοποίησις και κυκλοφορία διδακτικών βιβλίων μη εγκρινομένων κατά τ’ ανωτέρω συνεπάγεται τας υπό του Νόμ. 5911/1933 «περί διδακτικών βιβλίων» προβλεπομένας κυρώσεις. Μέχρι της εγκρίσεως διδακτικών βιβίων δια τα εις ξένας γλώσσας διδασκόμενα μαθήματα, συμφώνως προς τας διατάξεις του παρόντος νόμου, επιτρέπεται η χρήσις και βιβλίων εγκρινομένων δι’ αποφάσεως του υπουργού Θρησκευμάτων και Παιδείας, μετά γνωμοδότησιν υπ’ αυτού καταρτιζομένης επιτροπής. Άρθρ.3.-Το πρόγραμμα των μαθημάτων των Ισραηλιτικών κοινοτικών σχολείων, όσον αφορά μεν τα εις την Ελληνικήν γλώσσαν διδασκόμενα μαθήματα, είναι το αυτό με το των αντιστοίχων δημοσίων σχολείων, όσον δ’ αφορά τα εις την εβραϊκήν διδασκόμενα υπόκειται υπό την έγκρισιν του υπουργείου Θρησκευμάτων και Παιδείας. Επιτρέπεται εις τα σχολεία ταύτα η διδασκαλία της εβραϊκής γλώσσης, ιστορίας, και θρησκείας εις μεν τας 4 κατωτέρας τάξεις επί 14 ώρας καθ’ εβδομάδα, εν συνόλω και δια τα τρία ταύτα μαθήματα, εις δε τας δύο ανωτέρας επί 11 ώρας καθ’ εβδομάδα. Επιτρέπεται επίσης εις τας δύο ανωτέρας τάξεις των δημοτικών κοινοτικών ισραηλιτικών σχολείων να διδάσκηται μία ξένη γλώσσα εις ώρας εκτός του προγράμματος και ουχί επί πλείονας των εξ ωρών καθ’ εβδομάδα δι’ εκάστην τάξιν. 32.Γ.ι.6-8 Μειονοτικά Σχολεία 